《挽段节妇》
明代·何乔新

结发事君子，燕婉期百年。宁知赋命薄，中道失所天。

应门既无童，负郭靡有田。呱呱儿在褓，讵敢觊成全。

岁晏衣未制，午过突无烟。蹇修倏来顾，巧语何便便。

谓言柏舟诗，宁胜凯风篇。殉节空自苦，饥寒竟谁怜。

妇闻气填膺，几欲奋其拳。妾心虽匪石，比石似更坚。

贞松挺寒翠，忍使柔蔓缠。蹇脩惭且走，舌缩词莫宣。

苦节益自励，之死矢靡愆。梧桐秋月冷，照我影娟娟。

岂无忘忧草，对之不开颜。天道信靡忒，子壮孙益贤。

日月迅如矢，霜华倏盈颠。奄忽厌荣养，城南起新阡。

孙今振脩翼，虞廷日蹁跹。追思重闱志，清泪长潸然。

不羡双乌绰楔树门前，不羡五花锦诰来日边。但愿太史纪贞烈，耿耿徽音百世传。

作者简介：何乔新（1427年-1502年）字廷秀，号椒丘，又号天苗。江西广昌旴江镇人，何文渊第三子。明代大臣。景泰五年（1454）中进士，后拜刑部侍郎。孝宗嗣位，万安、刘吉等忌乔新刚正，出为南京刑部尚书。未几，复代杜铭为刑部尚书。孝宗弘治元年（1488年）正月，吏部尚书王恕举荐为刑部尚书，弘治四年八月（1491年）辞官归里，辞官后杜门著述。弘治十五年十二月二十二日（1503年1月19日）卒，年七十六岁。正德十一年（1516年），追赠太子太保，次年追谥文肃。